[pic] | COMMISSION OF THE EUROPEAN COMMUNITIES |

Brussels, 14.8.2007

COM(2007) 471 final

ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

Ειδική διοικητική περιοχή του Μακάο:Ετήσια έκθεση 2006

ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

Ειδική διοικητική περιοχή του Μακάο : Ετήσια έκθεση 2006

Πριν από τη μεταβίβαση της κυριαρχίας του Μακάο στην Κίνα το Δεκέμβριο του 1999, η Επιτροπή ανέλαβε δέσμευση να «παρακολουθεί στενά» και να προάγει την εφαρμογή της αρχής «μία χώρα, δύο συστήματα», και να στηρίζει πλήρως την πολιτική, οικονομική και πολιτιστική αυτονομία του Μακάο.» "[1] Το 2006, η Επιτροπή επανέλαβε την υπόσχεσή της να συνεχίσει να εκδίδει ετήσιες εκθέσεις σχετικά με τις συνταγματικές, πολιτικές, εμπορικές, οικονομικές και διμερείς εξελίξεις στο Μακάο.[2] Η παρούσα είναι η έβδομη σχετική έκθεση από το 2000.

Το Μακάο εξακολουθεί να αποτελεί σημαντικό εταίρο της ΕΕ, λόγω των κοινών αξιών και των αμοιβαίων συμφερόντων στον οικονομικό, νομοθετικό, εκπαιδευτικό, κοινωνικό και πολιτιστικό τομέα. Από τη μεταβίβαση της κυριαρχίας του και μετά, οι σχέσεις μεταξύ της ΕΕ και του Μακάο συνέχισαν να εμβαθύνονται και να διευρύνονται σε αυτούς τους τομείς, να έχουν πρακτικό χαρακτήρα και να βασίζονται στο αμοιβαίο συμφέρον. Το 2006, η συνεργασία και οι σχέσεις μεταξύ ΕΕ-Μακάο ενισχύθηκαν ακόμη περισσότερο.

1. Πολιτικές εξελίξεις

Η πολιτική και συνταγματική κατάσταση στο εσωτερικό της ΕΔΠ του Μακάο το 2006 παρέμεινε σταθερή για ένα ακόμη έτος, παρά τη σημαντική εξέλιξη που σημειώθηκε σε κυβερνητικό επίπεδο στο τέλος του 2006 (βλ. κατωτέρω). Η υποβολή προτάσεων αναφορικά με τη μελλοντική συνταγματική εξέλιξη του Μακάο αναβλήθηκε μέχρι το 2008 ή και αργότερα. Μετά τη διακήρυξη της 16ης Νοεμβρίου 2006 για την κυβερνητική πολιτική του 2007, ο Ανώτατος Διοικητής του Μακάο, Edmund Ho, δήλωσε ότι δεν είναι δυνατό να διεξαχθούν άμεσες εκλογές το 2009 ή αμέσως μετά το 2009 και το ζήτημα θα έπρεπε προηγουμένως να εξεταστεί διεξοδικά. Αναφέρθηκε ότι τα σχέδια του εκλογικού νόμου για την εκλογή του ανώτατου διοικητή και των μελών της νομοθετικής συνέλευσης το 2009 θα υποβληθούν στη νομοθετική συνέλευση το 2008. Η Ευρωπαϊκή Επιτροπή λαμβάνει υπόψη τη δήλωση του κ. Ho και προσδοκά ότι θα τεθεί σε εφαρμογή το σχέδιο εκδημοκρατισμού.

Η κυβέρνηση και ο λαός του Μακάο αντιμετωπίζουν ολοένα και μεγαλύτερες προκλήσεις που απορρέουν από την εντυπωσιακή επιτάχυνση των οικονομικών και κοινωνικών αλλαγών από το 2002. Αρκετά προβλήματα είναι προϊόν της ίδιας της επιτυχίας του Μακάο: ευμάρεια για μερικούς, αλλά μείωση των πραγματικών εισοδημάτων των φτωχών, εντάσεις από την ταχεία κοινωνική αλλαγή και αρνητικοί εξωγενείς παράγοντες και κόστη που προκύπτουν από όλες αυτές τις εξελίξεις. Το ένα τέταρτο του εργατικού δυναμικού αποτελείται από εισαγόμενη εργασία. Οι μόνιμοι κάτοικοι που έχουν χάσει την εργασία τους εκφράζουν τη δυσαρέσκειά τους. Η οικονομική άνθηση του Μακάο προκαλεί απότομη αύξηση του κόστους ζωής, ιδίως των δαπανών που συνδέονται με την αξία των ακινήτων η οποία αυξάνεται ταχύτερα από τους μισθούς των φτωχότερων στρωμάτων του πληθυσμού, με αποτέλεσμα να μειώνεται το πραγματικό εισόδημά τους. Τεράστια κατασκευαστικά έργα αλλάζουν τον χαρακτήρα του Μακάο ασκώντας πιέσεις στο περιβάλλον. Η ταχεία αύξηση του αριθμού των αυτοκινήτων και των μοτοσυκλετών στους μικρούς δρόμους του Μακάο προκαλεί κυκλοφοριακή συμφόρηση και ρύπανση. Η κυβέρνηση αντιμετωπίζει την πρόκληση να βελτιστοποιήσει τη διαχείριση του συστήματος κοινωνικών ασφαλίσεων για να εξασφαλίσει ότι τα γενναιόδωρα συστήματα παροχών της κυβέρνησης έχουν ως αποδέκτες αυτούς που τις έχουν ανάγκη και για να βελτιωθούν η νομοθεσία και οι συνθήκες που διέπουν την εισαγόμενη εργασία.

Την 1η Μαΐου 2006, οι πιέσεις αυτές είχαν σαν αποτέλεσμα να πραγματοποιηθεί μεγάλη δημόσια διαδήλωση στην οποία εκφράστηκε η δυσφορία για την εργατική πολιτική της κυβέρνησης και καταγγέλθηκε η ανοχή απέναντι στους παράνομους εργαζόμενους και η ανεπαρκής ρύθμιση του ζητήματος αυτού στο Μακάο. Οι ταραχές που ξέσπασαν κατά τη διαδήλωση έδειξαν ότι υπάρχει μεγάλο κύμα σοβαρής δυσαρέσκειας, αν και φαινομενικά αυτό περιορίζεται στις ομάδες του πληθυσμού που δεν απολαμβάνουν τα οφέλη της οικονομικής άνθησης και της ανάπτυξης της αγοράς εργασίας.

Το Δεκέμβριο του 2006, σημειώθηκε μια σοβαρή εξέλιξη σε κυβερνητικό επίπεδο, όταν ένας από τους ανώτατους κυβερνητικούς αξιωματούχους του Μακάο, ο υπουργός μεταφορών και δημοσίων έργων, κ. Ao Man-long, συνελήφθη με την κατηγορία της δωροδοκίας. Αυτό ανακοινώθηκε μετά από κοινή έρευνα των αρχών του Χονγκ-Κονγκ και του Μακάο για την καταπολέμηση της διαφθοράς. Ο κ. Αο είναι το υψηλότερο κυβερνητικό στέλεχος που συνελήφθη με την κατηγορία της δωροδοκίας μετά τη μεταβίβαση της κυριαρχίας του Μακάο στην Κίνα το 1999. Αναγγέλλοντας τη σύλληψη, ο Ανώτατος Διοικητής του Μακάο κ. Edmund Ho δήλωσε ότι υπήρχαν αποδεικτικά στοιχεία ότι ο κ. Αο εμπλεκόταν σε δωροδοκία και είχε καταχραστεί την εξουσία για προσωπικό όφελος. Ο κ. Αο ήταν υπεύθυνος για τις δημόσιες υποδομές του Μακάο, τη διάθεση απορριμμάτων, τις μεταφορές και το περιβάλλον από τη μεταβίβαση της κυριαρχίας το 1999. Η έλλειψη διαφάνειας όσον αφορά τις χρήσεων γης στο Μακάο και τις αναθέσεις των δημοσίων έργων αποτέλεσαν αντικείμενο εκτενών επικρίσεων στον τύπο.

Όλα τα προαναφερόμενα δημιουργούν κάποια ανησυχία όσον αφορά τη συνολική επίπτωση στον κοινωνικοοικονομικό ιστό του Μακάο. Η Επιτροπή ελπίζει ότι η κυβέρνηση της ΕΔΠ θα λάβει όλα τα κατάλληλα μέτρα για την αντιμετώπιση αυτών των σημαντικών προβλημάτων.

Στο πεδίο των εξωτερικών σχέσεων, το Μακάο εξακολούθησε να λειτουργεί ως ενδιάμεσος για την προώθηση των διεθνών σχέσεων της Κίνας με την Πορτογαλία και τον πορτογαλόφωνο κόσμο μέσα από μηχανισμούς των οποίων η διαχείριση ασκείται σε συνεργασία με την κεντρική κυβέρνηση της Λαϊκής Δημοκρατίας της Κίνας. Το Σεπτέμβριο, το Μακάο φιλοξένησε τη δεύτερη υπουργική διάσκεψη του φόρουμ οικονομικής συνεργασίας της Κίνας και των πορτογαλόφωνων χωρών. Το Μακάο φιλοξένησε επίσης τους αγώνες των πορτογαλόφωνων χωρών το 2006.

2. Οικονομικές εξελίξεις

Το 2006, το Μακάο ήταν μία από τις ταχύτερα αναπτυσσόμενες οικονομίες του κόσμου. Το ΑΕΠ αυξήθηκε κατά 16,6% σε πραγματικούς όρους το 2006 σε σχέση με την ήπια αύξηση κατά 6,9% το 2005. Μοχλός της οικονομικής μεγέθυνσης ήταν τα έσοδα από τυχερά παιγνίδια, η μεγάλη αύξηση των επενδύσεων και των κατασκευών, η ισχυρή κατανάλωση και οι σημαντικές εξαγωγές αγαθών και υπηρεσιών. Η οικονομική επέκταση συνδυάστηκε με την κατασκευή και την έναρξη λειτουργίας νέων καζίνων και άλλων εγκαταστάσεων που συνδέονται με τα τυχερά παιχνίδια, ξενοδοχείων και κατοικιών. Ο αριθμός επισκεπτών κατέρριπτε κάθε έτος νέα επίπεδα ρεκόρ μετά την απελευθέρωση του καθεστώτος των τυχερών παιχνιδιών το 2002 και την ελευθέρωση και επέκταση του καθεστώτος υποδοχής επισκεπτών από την ηπειρωτική Κίνα. Εκτιμάται ότι 500 000 περίπου επισκέπτες φθάνουν στο Μακάο εβδομαδιαίως, που ισοδυναμούν με τον συνολικό πληθυσμό του Μακάο. Μέχρι το τέλος του 2006, το ποσοστό ανεργίας μειώθηκε στο χαμηλότερο επίπεδο (3,5%) από τη μεταβίβαση της κυριαρχίας, ενώ αυξάνονταν συνεχώς οι πληθωριστικές πιέσεις, ιδίως όσον αφορά τις τιμές των ακινήτων. Το κατά κεφαλήν εισόδημα του Μακάο ξεπέρασε το αντίστοιχο του Χονγκ Κονγκ το 2006. Παρόλα αυτά, η ΕΔΠ του Μακάο χαρακτηρίζεται από εντονότατη και διευρυνόμενη ανισότητα εισοδημάτων.

Τα συνολικά έσοδα του Μακάο από τον τομέα των τυχερών παιχνιδιών το 2006 υπερέβησαν τα αντίστοιχα έσοδα του Λας Βέγκας, καθιστώντας το Μακάο τη μεγαλύτερη αγορά τυχερών παιχνιδιών στον κόσμο. Το Μακάο αναλαμβάνει πρωτοβουλίες για να επεκτείνει τις επιχειρηματικές δραστηριότητές του σε τομείς εκτός των καζίνων, όπως οι επιχειρήσεις οργάνωσης συνεδρίων και εκθέσεων, οι ξενοδοχειακές επιχειρήσεις και ο αθλητικός και πολιτιστικός τουρισμός. Όμως, λόγω της τεράστιας αύξησης των εσόδων από τα καζίνα, τα έσοδα αυτά εξακολούθησαν να αντιπροσωπεύουν το μεγαλύτερο ποσοστό της οικονομίας.

Κατά τη διάρκεια του έτους, ορισμένα κατασκευαστικά έργα ανατέθηκαν στον ιδιωτικό τομέα. Εκτιμάται ότι η συνολική χωρητικότητα των ξενοδοχείων θα τριπλασιαστεί όταν ολοκληρωθούν αυτά τα έργα κατά τα επόμενα έτη. Προγραμματίζεται η κατασκευή νέων καζίνων και επεκτείνονται οι χώροι και η δυναμικότητα των εγκαταστάσεων για τυχερά παιχνίδια. Υπάρχει, ωστόσο, ανησυχία για πιθανή υπερπροσφορά στο μέλλον. Οι εξαγωγές εμπορευμάτων ανέκτησαν το χαμένο έδαφος το 2006 μετά την απότομη πτώση το 2005, όταν καταργήθηκαν οι παγκόσμιες ποσοστώσεις για τα κλωστοϋφαντουργικά. Οι εξαγωγές εγχώριων ειδών, που περιλαμβάνουν κυρίως είδη κλωστοϋφαντουργίας και ενδύσεως, τα οποία στο παρελθόν υπόκεινταν σε περιορισμούς, αυξήθηκαν άνω του 50% το πρώτο εξάμηνο του 2006. Η αύξηση των εισαγωγών συνεχίστηκε παράλληλα με την αύξηση των επενδύσεων και της κατανάλωσης, με αποτέλεσμα να διευρυνθεί το έλλειμμα του ισοζυγίου εμπορικών συναλλαγών. Ο μεταποιητικός κλάδος αντιπροσώπευε μόλις το 5% του ΑΕΠ του Μακάο το 2006.

Τα φορολογικά έσοδα εξακολούθησαν να παρουσιάζουν υψηλότατη αύξηση λόγω των μεγάλων αυξήσεων των εσόδων από τη φορολογία των τυχερών παιγνιδιών. Το μεγάλο και αυξανόμενο δημοσιονομικό πλεόνασμα έδωσε στην κυβέρνηση της ΕΔΠ του Μακάο τη δυνατότητα να επενδύσει σε μακροπρόθεσμα προγράμματα ανάπτυξης της οικονομίας, των υποδομών και της παιδείας. Στα σημαντικότερα μακρόπνοα έργα περιλαμβάνονται η κατασκευή μετρό, η αστική ανάπλαση και η αξιοποίηση αποξηραμένων θαλάσσιων εκτάσεων. Η ισχυροποίηση της οικονομίας είχε ως αποτέλεσμα να περιοριστεί σημαντικά η προσφορά εργασίας και να επικεντρωθεί η ζήτηση σε ειδικευμένους εργαζόμενους στις κατασκευές και στον τομέα των υπηρεσιών. Το 2006, η εισαγόμενη εργασία αυξήθηκε σημαντικά κατά ποσοστό άνω του 60% και υπερέβη τους 50 000 εργαζόμενους. Οι περισσότεροι ξένοι εργάτες απασχολούνται στον κατασκευαστικό κλάδο, στις υπηρεσίες και τον τομέα των τυχερών παιγνιδιών. Οι βασικές περιοχές προέλευσης εργατών είναι η ηπειρωτική Κίνα και τελευταία το Χονγκ Κονγκ. Το ποσοστό ανεργίας μειώθηκε στο χαμηλότερο επίπεδο (3,5% το τελευταίο τρίμηνο του 2006).

Υπάρχουν ενδείξεις ότι κατά τα επόμενα έτη η οικονομία και η κυβέρνηση του Μακάο θα αντιμετωπίσουν μεγάλες προκλήσεις για να επιτύχουν την αειφόρο ανάπτυξη, να αντιμετωπίσουν το αυξανόμενο κόστος και τους αρνητικούς εξωγενείς παράγοντες (περιβαλλοντικά προβλήματα, κυκλοφοριακή συμφόρηση, κοινωνικές ανισότητες) της οικονομικής άνθησης και να αυξήσουν την ικανότητά τους σε όρους υποδομών και εργατικού δυναμικού για να ικανοποιήσουν τη ζήτηση και να διευρύνουν τη στενή βάση της οικονομίας σε μια πιο διαφοροποιημένη βάση.

3. Εμπόριο και τομεακά ζητήματα

Δικαιώματα πνευματικής ιδιοκτησίας. Αν και η Ευρωπαϊκή Επιτροπή αναγνωρίζει τις συνεχείς προσπάθειες του Μακάο να αναβαθμίσει το νομοθετικό του πλαίσιο και τους μηχανισμούς επιβολής της νομοθεσίας για την προστασία των δικαιωμάτων πνευματικής ιδιοκτησίας, εξακολουθεί να ανησυχεί για τις παραβιάσεις που διαπράττονται σε ορισμένους τομείς. Η σοβαρότερη περίπτωση αφορά μια εταιρεία εγκατάστασης κεραιών η οποία παρέχει εδώ και χρόνια πειρατικά τηλεοπτικά σήματα για κανάλια με ευρωπαϊκό και αμερικανικό περιεχόμενο, παραβιάζοντας τα δικαιώματα της εταιρείας που διαθέτει άδεια μετάδοσης, της Macau Cable TV. Μετά από παρατεταμένη διένεξη, με κυβερνητική παρέμβαση και επανειλημμένες διπλωματικές προσπάθειες από την ΕΕ και τις χώρες υποδοχής των κατόχων των δικαιωμάτων, η διαφορά ως προς τα δικαιώματα πνευματικής ιδιοκτησίας κατά πάσα πιθανότητα πρόκειται να επιλυθεί με την εξαγορά της Macau Cable TV από εταιρεία εγκατάστασης κεραιών του Μακάο. Η Επιτροπή ελπίζει ότι το νέο ιδιοκτησιακό καθεστώς θα έχει σαν αποτέλεσμα να τερματιστούν οι προηγούμενες καταπατήσεις των δικαιωμάτων πνευματικής ιδιοκτησίας όσον αφορά το περιεχόμενο των εκπομπών και θα συνεχίσει να παρακολουθεί την κατάσταση.

Καταπολέμηση της νομιμοποίησης εσόδων από παράνομες δραστηριότητες. Η Ευρωπαϊκή Επιτροπή εκφράζει την ικανοποίησή της για τις προσπάθειες του Μακάο να ισχυροποιήσει το νομικό του πλαίσιο για την καταπολέμηση της νομιμοποίησης παράνομου χρήματος και της τρομοκρατίας. Τον Απρίλιο του 2006 τέθηκαν σε εφαρμογή οι νόμοι για την καταπολέμηση της νομιμοποίησης παράνομων εσόδων και για την πάταξη της τρομοκρατίας. Η υπηρεσία δίωξης οικονομικού εγκλήματος, μια νέα κυβερνητική υπηρεσία που ασχολείται ειδικά με την καταπολέμηση δραστηριοτήτων νομιμοποίησης εσόδων από παράνομες δραστηριότητες και χρηματοδότησης της τρομοκρατίας, συστάθηκε κατά τη διάρκεια του έτους για να ενισχυθεί ο εποπτικός μηχανισμός. Λόγω των τεράστιων και πολλαπλασιαζόμενων ποσών σε μετρητά που διακινούνται μέσα από τα καζίνα του Μακάο, οι αρχές του Μακάο θα πρέπει να συνεχίσουν να παρακολουθούν στενά το θέμα.

Banco Delta Asia. Το 2006, η κυβέρνηση του Μακάο συνέχισε την «διοικητική» διαχείριση της Banco Delta Asia, η οποία είχε κατηγορηθεί το 2005 από το Αμερικανικό Υπουργείο Οικονομίας για νομιμοποίηση παράνομου χρήματος για λογαριασμό της ΛΔΚ/Βόρειας Κορέας. Η κυβέρνηση του Μακάο συνέχισε να αναπτύσσει στενές σχέσεις συνεργασίας με τους βασικούς διεθνείς εταίρους της, ιδίως με τις ΗΠΑ και την ηπειρωτική Κίνα, γι’ αυτό το διεθνούς σημασίας ζήτημα.

Η οδηγία της ΕΕ για τη φορολογία των αποταμιεύσεων. Το 2006, η Επιτροπή εξέφρασε το ενδιαφέρον της να αρχίσει διερευνητικές συνομιλίες με την κυβέρνηση της ΕΔΠ Μακάο για να προωθήσει τη θέσπιση μέτρων ισοδύναμης ισχύος με τις διατάξεις της οδηγίας ΕΚ σχετικά με τη φορολογία των αποταμιεύσεων. Σύμφωνα με τη δηλωμένη φορολογική πολιτική της να προωθεί διεθνώς αποδεκτές αρχές χρηστής διακυβέρνησης σε όσο το δυνατό ευρύτερη βάση, η Επιτροπή προτείνει συνεργασία με την κυβέρνηση του Μακάο για τη βελτίωση της διαφάνειας και της ανταλλαγής πληροφοριών, για την ενίσχυση των μέτρων εφαρμογής της νομοθεσίας με στόχο την πρόληψη της φοροδιαφυγής, και ιδίως για την προώθηση της εφαρμογής ισοδύναμων μέτρων με αυτά που εφαρμόζονται στο εσωτερικό της ΕΕ για τη φορολογία εσόδων από αποταμιεύσεις. Η Επιτροπή θα ήταν ικανοποιημένη αν η κυβέρνηση της ΕΔΠ Μακάο συμφωνούσε επίσημα για τη διενέργεια διερευνητικού διαλόγου σε επίπεδο ομάδων εργασίας γι’ αυτό το ζήτημα.

Η ρύθμιση για στενότερη οικονομική εταιρική σχέση (CEPA) μεταξύ της ηπειρωτικής Κίνας και του Μακάο εισήλθε στο τέταρτο στάδιο το 2006. Βάσει του συμπληρώματος ΙΙΙ στην CEPA (CEPA IV), που υπεγράφη τον Ιούνιο του 2006, θεσπίστηκαν 13 νέα μέτρα ελευθέρωσης του εμπορίου στον τομέα των υπηρεσιών, ανοίγοντας συνολικά 26 τομείς υπηρεσιών για τις επιχειρήσεις του Μακάο στην ηπειρωτική Κίνα. Για τη διευκόλυνση του εμπορίου και των επενδύσεων, έχουν θεσπιστεί νέοι τομείς συνεργασίας, που περιλαμβάνουν τα ΔΠΙ, τις εκθέσεις και την κινεζική ιατρική. Όλα τα μέτρα αυτά τέθηκαν σε εφαρμογή την 1η Ιανουαρίου 2007.

Περιβάλλον . Είναι γνωστή η προτεραιότητα την οποία προσδίδει η ΕΕ στην αντιμετώπιση της κλιματικής αλλαγής και της ρύπανσης του ατμοσφαιρικού αέρα και των υδάτων. Η Επιτροπή πιστεύει ότι η διεθνής διασυνοριακή συνεργασία σε αυτά τα θέματα έχει καθοριστική σημασία και είναι προς όφελος ολόκληρου του πλανήτη. Η Επιτροπή είναι έτοιμη να συνεργαστεί με το Μακάο για να συμβάλει και να ενθαρρύνει την εφαρμογή τέτοιων μέτρων και να διερευνήσει τη δυνατότητα τριμερούς συνεργασίας και με την ηπειρωτική Κίνα, κατά περίπτωση.

4. Σχέσεις και συνεργασία ΕΕ και Μακάο

Στις 26 Οκτωβρίου 2006, η Επιτροπή, παρουσιάζοντας τις προτάσεις της για τη μελλοντική σχέση ΕΕ-Μακάο, εξέδωσε ανακοίνωση με τίτλο «Η Ευρωπαϊκή Ένωση, το Χονγκ Κονγκ και το Μακάο: δυνατότητες συνεργασίας 2007-2013»[3], η οποία εγκρίθηκε από τα συμπεράσματα του Συμβουλίου της 12ης Δεκεμβρίου. Η ανακοίνωση προσδιόρισε τους βασικούς τομείς για την εμβάθυνση της συνεργασίας: εμπόριο και τελωνεία· οικονομικά ζητήματα· σχέσεις των δύο λαών (περιλαμβανομένης της δημιουργίας ακαδημίας)· μεταφορές· περιβάλλον· υγεία και ασφάλεια των τροφίμων. Προτείνεται επίσης να συνεχισθεί ο διάλογος μεταξύ της Επιτροπής και της ΕΔΠ Μακάο σε θέματα που υπάγονται στις αντίστοιχες αρμοδιότητές τους.

Στις 21 Δεκεμβρίου 2006, το Συμβούλιο ενέκρινε μέσο χρηματοδότησης της συνεργασίας για την ανάπτυξη με τις βιομηχανικές χώρες και άλλες χώρες και εδάφη υψηλού εισοδήματος, μεταξύ άλλων και με το Μακάο. Η Επιτροπή θα συζητήσει και θα συμφωνήσει με το Μακάο τα στοιχεία ενός προγράμματος συνεργασίας το οποίο θα χρηματοδοτηθεί από αυτό το μέσο και εκτιμάται ότι θα τεθεί σε εφαρμογή στα τέλη του 2007.

Στις 19 Ιουνίου 2006, ο Πρόεδρος Barroso υποδέχθηκε τον Ανώτατο Διοικητή του Μακάο Edmund Ho στις Βρυξέλλες. Οι δύο ηγέτες συμφώνησαν ότι το Μακάο και η Ευρωπαϊκή Ένωση θα συνεχίσουν να αναπτύσσουν, να διευρύνουν και να εμβαθύνουν τη συνεργασία τους σε τομείς κοινού ενδιαφέροντος. Συμφώνησαν να διατηρήσουν στενές επαφές σε όλα τα επίπεδα και να διασφαλίσουν ότι οι σχέσεις αναπτύσσονται θετικά χάρη στον εντοπισμό και την αποτελεσματική αντιμετώπιση όλων των προκλήσεων και των ευκαιριών που παρουσιάζονται. Ο Ανώτατος Διοικητής του Μακάο Edmund HO συναντήθηκε επίσης με ηγέτες του Ευρωπαϊκού Κοινοβουλίου στις Βρυξέλλες.

Η συνεργασία ΕΕ – Μακάο στους τομείς της τελωνειακής συνεργασίας, της διερμηνείας και της κατάρτισης συνεχίστηκε το 2006. Εγκρίθηκε χρηματοδότηση από την ΕΕ στο πλαίσιο του προγράμματος AENEAS, για το MIGRAMACAU, που αφορά την κατάρτιση υπαλλήλων της Υπηρεσίας Αλλοδαπών του Μακάο. Τον Ιανουάριο του 2006 συνήλθε η Επιτροπή επανεισδοχής ΕΕ-Μακάο και επανεξέτασε την εφαρμογή της Συμφωνίας Επανεισδοχής ΕΕ-Μακάο και άλλα τρέχοντα θέματα συνεργασίας στον τομέα της μετανάστευσης.

Η Ευρωπαϊκή Επιτροπή παρατήρησε ότι η ανέκαθεν ισχυρή παρουσία εταιριών της ΕΕ στο Μακάο άρχισε να εξασθενεί και ελπίζει ότι θα διασφαλιστούν συνθήκες θεμιτού ανταγωνισμού για όλους τους ενδιαφερόμενους οι οποίοι αναζητούν επιχειρηματικές ευκαιρίες στην ΕΔΠ του Μακάο.Το διαπιστευμένο για το Μακάο Γραφείο της Ευρωπαϊκής Επιτροπής (με έδρα το Χονγκ Κονγκ) συνέχισε να διατηρεί εκτενείς σχέσεις και να πραγματοποιεί τακτικές επισκέψεις και επαφές με το Μακάο. Καθόλη τη διάρκεια του έτους εφάρμοσε ένα ενεργητικό και ευρύ πρόγραμμα ενημέρωσης και δημοσίων σχέσεων, προβάλλοντας στα μέσα μαζικής ενημέρωσης και την κοινωνία του Μακάο τις αξίες και τις πολιτικές της ΕΕ στον οικονομικό, νομοθετικό, κοινωνικό, εκπαιδευτικό και πολιτιστικό τομέα. Η Επιτροπή ανανέωσε επίσης τη σύμβασή της με το Πανεπιστήμιο του Μακάο η οποία προβλέπει τη δημιουργία ενός Ευρωπαϊκού Κέντρου Πληροφόρησης της ΕΕ.

[1] Ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο "Η Ευρωπαϊκή Ένωση και το Μακάο: μετά το 2000" Βρυξέλλες, 12.11.1999, COM (1999) 484 τελικό.

[2] "Ευρωπαϊκή Ένωση, Χονγκ Κονγκ και Μακάο: δυνατότητες συνεργασίας 2007-2013". Ανακοίνωση της Επιτροπής στο Συμβούλιο και το Ευρωπαϊκό Κοινοβούλιο. COM(2006) 648 τελικό της 26.10.2006.

[3] "Ευρωπαϊκή Ένωση, Χονγκ Κονγκ και Μακάο: δυνατότητες συνεργασίας 2007-2013". Ανακοίνωση της Επιτροπής στο Συμβούλιο και το Ευρωπαϊκό Κοινοβούλιο. COM(2006) 648 τελικό της 26.10.2006.